text: Маските не са начинът за справяне с коронавируса – това мнение изрази пред БНР началникът на детското отделение в Ифекциозната болница в София доц. Атанас Мангъров.
  До месец март 2020 година и през всички предхождащи епидемии, с каквито се сблъскваме всяка година – свински грип, птичи грип, хонконгски грип, никога досега, нито Световната здравна организация, нито Американският център по заразни и паразитни болести (CDC), нито който и да е от другите институти са казвали, че маските вършат някаква работа. Изведнъж те получиха някакво прозрение и казаха, че ако хората носят маска, броят на заболелите ще спадне с 80 на сто, което е абсурдно. В тези страни, които бяха най-затворени, в момента се наблюдава най-висок брой новооткрити заразени. Това заяви доц. Атанас Мангъров.
  "Маските не са начинът за справяне с една въздушно-капкова инфекция. Това е една утопия", посочи Мангъров, като поясни, че разпространението на SarS-CoV2 по нищо не се отличава от това на всички останали коронавируси, които са отговорни за около 15-20 на сто от всички респираторни инфекции – хрема, сополи, кашлица през студените месеци на годината. Затова носенето на маска не допринася съществено за неразпространението на този вирус конкретно и на всички респираторни вируси.